ሰራዊቱን በማጠናከር አንድነትና የህግ የበላይነትን ማስፈን ቅድሚያ የሚሰጠው ተግባር ነው- ጠቅላይ ሚኒስትር አብይ
የመከላከያ ሰራዊትን በዘመናዊ መንገድ በማጠናከር አንድነትና የህግ የበላይነትን ማስፈን ቅድሚያ የሚሰጠው ተግባር መሆኑን ጠቅላይ ሚኒስትር ዶክተር አብይ አህመድ ተናገሩ።ጠቅላይ ሚኒስትሩ በሁለተኛ ዲግሪ እና በዲፕሎማ የሰለጠኑ የአገር መከላከያ መኮንኖችን የመረቁ ሲሆን መከላከያው በህገ-መንግስቱ በመመራት ከማንኛውም ፖለቲካና መሰል ግፊቶች ነፃ በመሆን ህዝባዊውን ለውጥ እንዲያስቀጥል መልዕክት አስተላልፈዋል።በአገሪቱ አንዳንድ አካባቢዎች የሚታዩ የህግ ጥሰት እንቅስቃሴዎች መቆም እንዳለባቸውም ነው የተናገሩት ።                                                                           መንግስት የአገር መከላከያ ተቋም ከወቅታዊ አገር አቀፍና ዓለም አቀፍ የፖለቲካ ሁኔታዎች ጋር የተጣጣመ እንዲሆን በዘመናዊ ቴክኖሎጂ የማገዝና የማጠናከሪያ ስራዎችን እየሰራ መሆኑን ገልፀው ተመራቂዎቹም ዕውቀታቸውን ለሌሎች በማካፈል ይህንኑ ስራ እንዲደግፉ ጠይቀዋል።                                     ጠቅላይ ሚኒስትሩ የጦር ኃይሎች ጠቅላይ ኢታማጆር ሹም ጀኔራል ሰዓረ መኮንንና ሰራዊቱ በኢትዮጵያ ምስራቅና ምዕራብ ክፍል የተፈጠረውን ግጭት ከማረጋጋትና ህግና ስርአት እንዲከበር የሰሩትን ውጤታማ ስራ አድንቀዋል።ህግና የህግ የበላይነትን የማስከበር ስራ የሁሉም ዜጋ ግዴታ ቢሆንም የመከላከያ ሰራዊት ድርብ ኃላፊነት መሆኑንና አሁን እየታየ ያለው ህዝባዊ ለውጥ በስርዓት አልበኝነትና በህግ ጥሰት እንዳይቀለበስ መከላከያው እየተወጣ ያለው ግዴታ የሚበረታታና መቀጠል ያለበት ነው ብለዋል።                        የጦር ኃይሎች ጠቅላይ ኢታማጆር ሹም ጀኔራል ሰዓረ መኮንን በበኩላቸው የተጀመረውን አገራዊ ለውጥ ለማስቀጠል የሚያስችል የመከላከያ ሰራዊት እየተገነባ መሆኑንና ይህም እንደሚቀጥል ተናግረዋል።                                                        በዛሬው ዕለት የተመረቁት መኮንኖች 130 ሲሆኑ 10ሩ የውጭ አገር ዜጎች ናቸው።ከተመራቂዎቹ የሰራዊቱ አባላት መካከል በከፍተኛ ውጤት በወርቅ ማዕረግ የተመረቁት አምስቱ ልምድ ለመቅሰም በሚቀጥለው ሳምንት ወደ ውጭ የጉብኝት ፕሮግራም እንደሚኖራቸው ተገልጿል። (ኢዜአ) 